|  |  |
| --- | --- |
| **Hajdúszoboszlói Polgármesteri Hivatal**  **Polgármesteri Kabinetiroda**  4200 Hajdúszoboszló, Hősök tere 1.  Telefon: 70/489-4690 | **14.**  …………….…………………….....  kódszám |

|  |  |  |
| --- | --- | --- |
| Ügyiratszám: HSZ/33598/2022.  A 2022. október 20-ai testületi ülés jegyzőkönyvének melléklete | Ügyintéző: | Matyasovszki Dávid, kabinetvezető |
| Ellenőrizte: | ………..…… (Jegyző/aljegyző kézjegye) |
| Megtárgyalja: |  |
| A testületi döntés minősége: | egyszerű többséget igénylő |

**TÁJÉKOZTATÓ**

**a testületi ülések közötti fontosabb eseményekről**

1. Már a *menetrend.app* alkalmazásban is elérhetőek a Volánbusz helyi menetrendjei, így Hajdúszoboszló városé is. A menetrendek megtekintése mellett a mobilalkalmazás lehetőséget biztosít **utazástervezésre közösségi közlekedéssel, kerékpárral, valamint gyalogosan is**. Emellett sok kényelmi funkciót is tartalmaz, amelyek elsősorban az ingázók számára jelentenek segítséget: kedvencek, átszállási kapcsolatok, közeli indulások, térképek – ráadásul ezek mindegyike offline is elérhető. A menetrendi adatok forrása a Volánbusz Zrt. menetrendi adatbázisa, amely július közepén vált nyilvánosan elérhetővé a fejlesztők számára. Az adatok a Volánbusz által közzétett frissítések alapján az alkalmazásban is rendszeresen frissülnek. Az alkalmazás ingyenesen letölthető Androidos okostelefonokra a Google Play-ből és az App Gallery-ből. (Az iOS app fejlesztés alatt.)
2. A Pénzügyminiszter által meghirdetett „**Önkormányzati étkeztetési fejlesztések támogatása**” kiírás keretében támogatásban részesült bölcsődei főzőkonyha teljeskörű felújítása elkészült, a műszaki átadás-átvétel szeptember végén lezárult. A projekt végül bruttó 70.359.384,-Ft bekerülési költséggel valósult meg, melyhez 38.415.710,-Ft összegű támogatás társult.
3. Lezárult a műszaki átadás átvétele a „**Hajdúszoboszló Gyógyhely komplex turisztikai fejlesztése**” projekt kivitelezési munkálatainak, az ünnepélyes átadására 2022.10.21-én kerül sor. A fejlesztés 2,077mrd forintból, támogatási kereteben belül, pótigény nélkül valósult meg.
4. Az év polgármestere díj elnyerésével a Porsche Hungária Kft. jóvoltából egy **elektromos autó töltő**vel gazdagodik Hajdúszoboszló, a felajánlással kapcsolatos tulajdonjog átruházási szerződés október elején meg is érkezett az Önkormányzathoz. A töltő szállítása várhatóan 10-12 héten belül esedékes, telepítésére a József Attila utcán meglévő elektromos fogyasztási helyhez közeli (csónakázó tó előtt) parkolóban kerül sor.
5. **„Leromlott városi területek rehabilitációja Hajdúszoboszlón**” pályázat keretében valamennyi projekt elemre vonatkozó kivitelezői szerződés aláírásra, a munkaterületek pedig átadásra kerültek. A Tokay utca egy szakasza útburkolat felújítása két ütemben készül annak érdekében, hogy a telephellyel rendelkező vállalkozások ingatlanjaikat meg tudják közelíteni a beruházás ideje alatt. A munkálatok megkezdődtek, a tükör kiszedése, az útszélesítés elkészült, jelenleg a ckt beépítése történik, majd azt követően az aszfaltozás. A Libagát utcai csapadékvíz elvezető rendszer felújítási munkálatai várhatóan az október 17-i héten kezdődnek meg. A Papp István utcai szolgálati lakás átalakítási és felújítási munkálatai a bontási munkákkal megkezdődtek. Az infrastrukturális fejlesztések teljesítési határideje 2023. január 31.
6. Önkormányzat ez évben is biztosítja a **Halottak napi, ingyenes temetői különjárat**ot a lakosság részére. A temető fő közlekedési útvonalai megújulnak, a nádudvari út felőli és különösen a Vénkert oldal felőli bejáratnál induló főútvonal is. Az autóbusz az alábbi útvonalon és menetrend szerint közlekedik:

Autóbuszállomás – Hőforrás utca – Rákóczi utca – Vasútállomás – Déli sor – Szováti út – Rákóczi utca – Új utca – Bajcsy Zs. utca - Nádudvari út – Városi Köztemető

|  |  |  |
| --- | --- | --- |
|  | Autóbusz állomásról indul | Temetőtől indul |
| 2022. október 28. (péntek) | 13.00 | 15.00 |
| 16.00 | 16.30 |
| 2022. október 29. (szombat) | 8.30 | 9.00 |
| 11.00 | 11.30 |
| 13.00 | 15.00 |
| 16.00 | 16.30 |
| 2022. október 30. (vasárnap) | 8.30 | 9.00 |
| 11.00 | 11.30 |
| 13.00 | 15.00 |
| 16.00 | 16.30 |
| 2022. október 31. (hétfő) | 8.30 | 9.00 |
| 11.00 | 11.30 |
| 13.00 | 13.30 |
| 14.30 | 15.00 |
| 16.00 | 16.30 |
| - | 17.30 |
| 2022. november 1. (kedd) | 8.30 | 9.00 |
| 11.00 | 11.30 |
| 13.00 | 13.30 |
| 14.30 | 15.00 |
| 16.00 | 16.30 |
| - | 17.30 |

1. Október 11-én a Magyar Energetikai Közmű-szabályozási Hivatal elnökhelyettese, dr. Szalóki Szilviával folytattunk tárgyalást Bodó Sándor országgyűlési képviselő úrral. Tájékoztattam elnökhelyettes asszonyt arról, hogy önkormányzatunk több lépést tett a bérleti-üzemeltetési szerződés megkötésére, erre azonban rajtunk kívüli álló, objektív okok miatt nem került sor. Ennek fényében kértem, hogy a közérdekű üzemeltetői jogviszonyt a MEKH hivatalból hosszabbítsa meg.
2. A Digitális Esélyegyenlőség Alapítvány 20 db laptop adományt ajánlott fel városunknak, melyet október 11-én személyesen vettem át Koródi Bálint elnök úrtól. Ezt követően az eszközöket a Szociális Szolgáltató Központ vezetőjének, Holácsik Mariannak adtam át. A laptopok kiosztására a későbbiekben kerül sor a hivatal által kijelölt rászorulók részére.
3. Hajdúszoboszlón tartotta kétnapos regionális tanácskozását a Települési Önkormányzatok Országos Szövetsége, mely országosan 1600 önkormányzat érdekképviseleti szervezete. A szövetség elnöke, Schmidt Jenő köszöntését követően házigazdaként szólhattam a jelenlévőkhöz. Felvázoltam az önkormányzatokat leginkább érintő problémákat: magas infláció, energia válság és a kiszámíthatatlan, tervezhetetlen önkormányzati működés és gazdálkodás. Ugyanakkor szóltam arról is, hogy városunkban a turizmus kiváló eredményeket ért el és fejlesztési célkitűzéseinket fenntartva tudomásul vesszük, hogy a mai nemzetgazdasági helyzetben ezek megvalósítása későbbre tolódik. Ezt követően dr. Dukai Miklós önkormányzati államtitkár tartott előadást az önkormányzatok helyzetéről és aktuális kérdésekről, valamint Molnár Éva, a Pénzügyminisztérium főosztályvezetője beszélt az államháztartás jelenlegi helyzetéről. Délután az egészségügy és az orvosi ügyelet tervezett, megyénkben már kialakított pilot átalakításáról hallhattunk prezentációt, valamint az energia szolgáltatások önkormányzati és nemzetgazdasági vonatkozásairól Holoda Attila, az Aurora Energy Kft. ügyvezetője tartott előadást.
4. Az "Idősek Hónapja" alkalmából történő idősek köszöntése a Hajdúszoboszló Városi Lap betétlapjaként eljutott minden háztartásba. A köszöntőben kifejeztem, hogy településünk elkötelezett idős lakosaink megbecsülése és támogatása iránt. A mostani és jövőben várható rendkívüli élethelyzetek kialakulása miatt, fokozott figyelmet kívánunk fordítani Hajdúszoboszló idős, rászoruló lakosainak segítésére, támogatására. Egyben azokról az elérhetőségekről is tájékoztatást adtunk, amelyeken keresztül a szépkorúak probléma, nehézségek megoldása érdekében segítséget tudnak kérni.
5. Október 14-én megjelent Magyarország Kormányának 1483/2022. (X.13.) Korm. határozata a Gazdaságfejlesztési és Innovációs Operatív program éves fejlesztési keretének megállapításáról szóló 1300/2021. (V.21.) Korm. határozat módosításáról. A kormányhatározat 4. pontjában a GINOP PLUSZ éves fejlesztési kerete 5 és 45 milliárd forintos keretösszegekkel kiegészítésre került az országos és nemzetközi jelentőségű gyógyfürdők és környezetük komplex fejlesztésére vonatkozó előkészítési és fejlesztési felhívásokkal. A GINOP Plusz program ezen kiegészítése arra enged következtetni, hogy a Magyar Turisztikai Ügynökséggel egyeztetett pályázati kiírásra sor tud kerülni. Így a Hungarospa Zrt. vezérigazgatója által, 2021. decemberében bemutatott fürdőfejlesztési projekt tervezési munkálatai is rövidesen megvalósulhatnak.
6. Lázár János, építési és beruházási miniszter úr levélben tájékoztatott, hogy a jelenlegi gazdasági környezetben új beruházás megindítására sajnos nincs lehetősége a kormánynak, így az „Új Konferenciaközpont Hajdúszoboszlón” elnevezésű projekthez szükséges forrást jelenleg nem tudják biztosítani.

**Határozati javaslat:**

Hajdúszoboszló Város Önkormányzatának Képviselő-testülete a két ülés közötti eseményekről október hónapban adott tájékoztatót tudomásul veszi.

Határidő: azonnal

Felelős: polgármester

Hajdúszoboszló, 2022. október 15.

Tisztelettel:

……………………………

Czeglédi Gyula